**ΘΕΜΑ :** Προμήθεια χλοοτάπητα

Ημ/νία υποβολής: ***22/08/2021***

**Ερώτηση :**

Η ΔΣ «Προμήθεια και τοποθέτηση συνθετικού χλοοτάπητα και λοιπού εξοπλισμού γηπέδου ……….» έχει ενταχθεί στο ¨ΠΠΑ ΠΕΡΙΦΕΡΕΙΑΣ …………………¨ αποτελεί ΔΣ Προμήθειας ή Έργου?

**Απάντηση :**

Καθόσον προκύπτει από την υπάρχουσα Νομολογία (αναφέρω χαρακτηριστικά τις Πράξεις 3/2009 και 24/2009 ΕλΣυν Τμ.7), η εν λόγω ΔΣ τοποθέτηση συνθετικού χλοοτάπητα σε γήπεδο ποδοσφαίρου αποτελεί Σύμβαση Έργου.

Πρόσεξε τα κατωτέρω:

**ΔΣ Έργου**

1. Aπό τους όρους της διακήρυξης και των Παραρτημάτων αυτής, προκύπτει ότι, εν προκειμένω, το συμβατικό αντικείμενο συντίθεται, πέραν της προμήθειας τεχνητού χλοοτάπητα, σωληνών αποστράγγισης, αρδρευτικού δικτύου και ζευγών τερμάτων, **από ένα σύνολο χωματουργικών, εκσκαφικών, αρδευτικών εργασιών κατασκευής και εγκατάστασης οικείου δικτύου, οι οποίες θα πρέπει να έχουν εκτελεστεί πριν την τοποθέτηση του χλοοτάπητα, και έχουν τον χαρακτήρα του έργου κατά το ν. 4412/2016**. Συνεπώς, αντικείμενο της σύμβασης είναι, πλην των αναγκαίων προμηθειών, ένα ολοκληρωμένο, εκσκαφικό, οδοποιητικό, χωματουργικό και αρδευτικό έργο, το οποίο συνέχεται άρρηκτα με το έδαφος, με εργασίες που υπερβαίνουν την παρεμπίπτουσα εκτέλεση εργασιών τοποθέτησης και εγκατάστασης που συνοδεύουν μια προμήθεια. Η δε εγκατάσταση του χλοοτάπητα λαμβάνει χώρα ως μέρος του ως άνω έργου. **Ως εκ τούτου, πρόκειται για δημόσιο τεχνικό έργο, καθόσον ο προέχων χαρακτήρας της σύμβασης είναι της σύμβασης δημοσίου έργου, διότι το αντικείμενό της, το οποίο θα πρέπει να εκτιμηθεί ως ενιαίο σύνολο, προσδιοριζόμενο από το αυτοτελές, λειτουργικό οικονομικό και τεχνικό αποτέλεσμα, χωρίς να ασκεί επιρροή, στον χαρακτήρα της σύμβασης, το ότι στο εν λόγω αντικείμενο περιλαμβάνονται και προμήθειες.** Περαιτέρω, για την εκτέλεση των εν λόγω εργασιών απαιτείται κατοχή εξειδικευμένων γνώσεων και η χρήση ειδικών τεχνικών μέσων. **Δεδομένου ότι η αναθέτουσα αρχή προέβη στη δημοσίευση της επίμαχης διακήρυξης επιλέγοντας το καθεστώς της προμήθειας, χωρίς προηγουμένως να αιτηθεί και να λάβει υπόψη τη σύμφωνη γνώμη του αρμόδιου Τεχνικού της Συμβουλίου ως προς την επιλογή του ισχύοντος νομοθετικού καθεστώτος, η προσβαλλόμενη διακήρυξη θα πρέπει να ακυρωθεί καθώς εκδόθηκε κατά παράβαση ουσιώδους τύπου της διαδικασίας.** (ΑΕΠΠ 145/2019 και 146/2019)
2. η τοποθέτηση χλοοτάπητα, καθόσον : (α) για την εκτέλεση του έργου χρειάζεται ειδική τεχνική γνώση, τα δε ειδικότερα μέρη των ανατεθεισών εργασιών αφορούν, στην συντριπτική τους πλειοψηφία, σε κατασκευές που συνδέονται με τον φέροντα οργανισμό του κτηρίου και το έδαφος κατά τρόπο διαρκή και σταθερό (Ελ. Συν. Κλιμ. Τμ. 7 Πράξη 367/2016), (β) παρουσιάζει μεγάλο βαθμό τεχνικής δυσκολίας, αποτελεί κατασκευή, κατά την έννοια του άρθρου 1 παρ. 3 του ν. 1418/1984 όπως ισχύει και απαιτεί τη χρήση εξειδικευμένου τεχνικού προσωπικού και ανάλογων μέσων, που δικαιολογεί την ένταξή της στην κατηγορία του δημοσίου έργου, λαμβανομένων μάλιστα υπόψη των ιδιαιτεροτήτων του εν λόγω έργου και συγκεκριμένα των διαστάσεων του γηπέδου (6.300 μ²), καθώς και ότι η τοποθέτηση του χλοοτάπητα σε αυτό πρέπει να γίνει κατά τρόπο τέτοιο ώστε ο χώρος αυτός να ανταποκρίνεται στους σκοπούς της αθλητικής χρήσης για την οποία προορίζεται. (Σύμφωνα με του Ελ.Συν. Τμ.7 Πράξεις 3/2009 και 24/2009) (Όμοιες οι Ελ. Συν. Τμ. 7 Πράξη 381/2006, Πράξη 42/2008, Πράξη 42/2008, Πράξη 14/2009, Πράξεις 321/2006, 34/2007 και η Πράξη 238/2011 Ελ.Συν. Τμήμα 4)

**Συμπληρωματική Νομολογία**

**ΔΣ Προμήθειας.**

Προμήθεια χλοοτάπητα. Συνιστά προμήθεια. (Ελ. Συν. Τμ. VII Πράξη 42/2008)

**ΔΣ που αφορούν εργασίες επί ου χλοοτάπητα** **που αποτελούν ΔΣ Υπηρεσιών:**

**Συντήρηση – επισκευή φυσικών χλοοταπήτων δημοτικών γηπέδων**. Η επίμαχη σύμβαση είναι «σύμβαση παροχής υπηρεσιών» διότι αφορά σε απλές εργασίες (Ελ. Συν. Κλιμ. Τμ. 7 Πράξη 152/2019)

-Η συντήρηση δένδρων-φοινικοειδών-καλλωπιστικών θάμνων, φυτών, η αντιμετώπιση προσβολής των φοινίκων από έντομο, ο έλεγχος λειτουργίας και η επισκευή αρδευτικού συστήματος, η συντήρηση χλοοτάπητα, το βοτάνισμα περιβάλλοντος χώρου προκηπίων, η αποκάνθωση-βοτάνισμα, επαναδιάνοιξη προσβάσεων δασώδους και υπαίθριας επιφάνειας για λόγους πυρασφάλειας, και το σκελετοκλάδευμα μεγάλων δένδρων για λόγους ασφάλειας από ισχυρούς ανέμους. (Ελ.Συν. Τμήμα 4 Πράξη 238/2011)

-Η συντήρηση δημοτικού γηπέδου (συντήρηση ταπήτων γηπέδων ποδοσφαίρων και αντικατάσταση διχτύων οροφής 5Χ5, πλήρωση του συνθετικού χλοοτάπητα με χαλαζιακή άμμο και πλαστικούς κόκκους) (Ελ.Συν. Τμ.7 Πράξη 208/2010. Όμοια η Ελ. Συν. Τμ.7 Πράξη 250/2011)

-Οι εργασίες συντήρησης πάρκων (αγορά και φύτευση δέντρων, εγκατάσταση αυτόματου δικτύου άρδευσης μαζί με την αγορά των αντίστοιχων υλικών, καθώς και οι εργασίες που αφορούν στη διαμόρφωση θάμνων σε μπορντούρα, το κούρεμα του χλοοτάπητα και το βοτάνισμα σε όλα τα πάρκα και τους χώρους πρασίνου του Δήμου).